Nuwe inligting ná moord op geliefde veeartsDr. Freddie Malan. (Foto: Facebook) Die moord op dr. Freddie Malan, die vooraanstaande en geliefde veearts van Pretoria, was wel ŉ rooftog wat skeefgeloop het. Só meen Mike Bolhuis, die bekende private speurder wat die moord op Malan ondersoek. Malan is verlede maand in sy praktyk in die Moot doodgeskiet. Bolhuis het Dinsdag aan Maroela Media gesê dat sy speurspan op die spoor van drie verdagtes is wat dié betrokke aand op die Jakaranda-dierehospitaal toegeslaan het en nie vir Malan persoonlik geteiken het soos gerugte beweer nie. Maroela Media het vroeër berig Bolhuis het die moontlikheid ondersoek dat die moord op Malan nie net ŉ gewone rooftog was nie, maar dat daar moontlik vuilspel betrokke was. Bolhuis sê egter nuwe inligting het intussen aan die lig gekom wat wys dat dit nié die geval is nie. “Daar was nog nie ŉ modus operandi toe ons die saak gekry het nie. Met enige moordsaak kyk ons eerste na die slagoffer se naasbestaandes en of iemand die slagoffer wou teiken. Ons skakel dan verdagtes stelselmatig uit. Dít is die roete wat ons moet volg,” verduidelik hy. Volgens Bolhuis is Malan se naasbestaandes egter mettertyd uitgeskakel waarna die speurspan inligting ontvang het van talle soortgelyke rooftogte by mediese instansies. “Ons het seker inligting oor 20 sake ontvang waarby drie verdagtes by rooftogte van mediese instansies soos dokters, fisioterapeute en veeartse betrokke is.” Dié inligting het byna presies ooreengestem met die besonderhede van die rooftog by die Jakaranda-dierehospitaal waar die ondersoekspan ook op soek na drie verdagtes, ŉ vrou en twee mans, is. Bolhuis vertel dat die vrou op die dag van Malan se moord in die dierehospitaal ingekom het om kwansuis uit te vind oor die behandeling van ŉ troeteldier waarna sy die dierehospitaal se hek vir haar twee makkers oopgemaak het. Dié twee gewapende mans het die personeel van die dierehospitaal gekonfronteer. Die vrou is glo nié weer gewaar nie. Bolhuis vertel dat Malan die twee rowers getakel het waarna ŉ struweling ontstaan het. Die rowers het vir Malan geskree om hulle te los waarna ŉ skoot afgegaan het. Die moord op Malan is egter die eerste moordsaak waarby dié trio na bewering betrokke is. “Al die ander voorvalle by mediese instansies was bloot rooftogte. Een van die voorvalle het gewelddadig geraak, maar niemand is doodgemaak nie. Hierdie was goed beplande rooftogte. Dit het egter in hierdie geval skeefgeloop, want Malan het hulle gegryp,” verduidelik Bolhuis. Hy sê die speurspan kon gevolglik beskrywings saamstel vir die trio uit inligting verskaf deur vorige slagoffers wat die trio van naby gesien het. “Van die slagoffers van die vorige rooftogte het die verdagtes van naby gesien en kon ons help om beskrywings op te stel. Ek dink ons gaan hulle redelik vinnig vastrek,” sê Bolhuis. Bolhuis waarsku dat rowers nooit gekonfronteer of aangevat behoort te word nie. “Moenie aanvallend wees nie en vermy konfrontasie. Dít veroorsaak dat sulke goed gebeur. Wees die minste, want jou lewe is meer werd,” sê hy. Hy het versoek dat enige persoon met inligting wat sy ondersoekspan of die polisie in hul ondersoek kan bystaan, hulle moet kontak. Alle inligting sal as vertroulik hanteer word. Inligting kan by 082 447 6116 aangemeld word.